The Gilded Cage

***The Gilded Cage*** er en amerikansk stumfilm fra 1916 regissert av Harley Knowles.

## Handling
I det lille kongeriket Balkany regjerte kong John den femte og hans gemalinne dronning Vesta. De var ikke særlig godt likt av sine undersåtter. Kongeparet fikk en datter, prinsesse Honore, som ble plassert i et kloster.

Innbyggerne i det lille riket gjorde opprør mot kong John, i protest mot kongeparets ekstravagante livsførsel. I opprørernes stormangrep mot slottet ble både kongen og dronningen drept.

Prinsesse Honore ble deretter innsatt på tronen. Ute blant folket fortsetter motstanden mot kongehuset å ulme. Selv om Honore har blitt dronning, er det statsministeren, baron Stefano, som tar alle beslutninger, og han sørger for at maktmisbruket og vanstyret fra kong Johns tid blir videreført. Statskassen tappes for penger, og folket lider under et stadig større skattetrykk. Stefano er forelsket i prinsessen, men ønsker også å bli konge selv. Den unge dronning Honore gjengjelder ikke baronens kjærlighet, og dermed legger baronen henne for hat. Han bestemmer seg for å gjøre statskupp, ved erklære Balkany som republikk og innsette seg selv som president.

I forbindelse med de årlige markedsdagene i Balkany strømmer folk til hovedstaden fra nær og fjern, og det ryktes at et nytt opprør er under oppseiling. I spissen står prins Boris, som har gitt avkall på sin arverett til tronen for å kunne bli en leder av folket. Balkanys innbyggere har trykket Boris til sitt bryst, og dette får baron Stefano til å se rødt.

Dronning Honore finner ut at hun må sette seg bedre inn i årsakene til at innbyggerne i Balkany er misfornøyde. Hun kler seg ut som en bondejente, og drar ut i riket for å undersøke hvordan folk i Balkany har det. Det tar ikke lang tid før hun får høre om den upopulære dronningen som sitter på tronen. En dag treffer hun prins Boris, som forteller henne hvordan tilstanden faktisk er blant hennes undersåtter. En av baronens spioner overhører denne samtalen, og ettersom han ikke drar kjensel på dronningen i bondeklær, tror han at Boris er i ferd med å planlegge et statskupp mot dronning Honore. Spionen skynder seg å varsle statsministeren, som sender ut en soldattropp som kaster Boris i fengsel. Honore protesterer til ingen nytte – tvertimot havner hun også i fengsel, som Boris' medsammensvorne. Under arrestasjonen forsøker hun å overbevise soldatene om at det er hun som er landets dronning, og dette blir rapportert til statsministeren. Baron Stefano aner at det faktisk kan være Honore som har blitt pågrepet, og han oppsøker fengselet – uten ledsagere. Der oppdager han at det ganske riktig er dronningen som befinner seg bak lås og slå. Nå øyner han en sjanse til å presse Honore til å gifte seg med ham, slik at han blir dronningens gemal og dermed kan tiltvinge seg all makt i Balkany.

Bondejenta Lesbia er kjæreste med en av soldatene som tjenestegjør i dronningens vaktstyrke. Lesbia får nyss om baron Stefanos skumle planer, og med hjelp av sin kjæreste Ivan klarer hun å få satt Honore fri. Dronningen blir hjulpet inn på slottet, der hun er i sikkerhet. Neste morgen hører hun klokkeklang fra fengselet. Fra sekretæren sin får hun vite at klokken ringer fordi hennes kjære Boris skal henrettes ved soloppgang. Dronning Honore styrter inn på statsministerens kontor og forbyr baron Stefano å gjennomføre henrettelsen. Baronen ler hånlig. Utenfor fengselsmuren gjør soldatene alt klart til henrettelsen av prins Boris. Men når folket i byen skjønner hva som er på ferde, stormer de frem, stanser soldatene og befrir Boris fra lenkene. Deretter stormer de mot slottet med Boris i spissen. Først da de ankommer slottet blir Boris klar over at bondejenta han snakket med da han ble arrestert, var dronning Honore. Opprørerne vil ha hevn, men dronningen forteller dem om hvordan statsministeren har manipulert dem alle. Opprørerne vender seg da mot baron Stefano, og dreper ham. Honore tar deretter Boris til prinsgemal.

## Rolleliste
* Alice Brady som Honore
* Alec B. Francis som kong Comus, Honores far
* Gerda Holmes som dronning Vesta, Honores mor
* Montagu Love som baron Stefano
* Arthur Ashley som kaptein Kassari
* Sidney D'Albrook som Nickolai
* Clara Whipple som Lesbia
* Irving Cummings som prins Boris

## Referanser


## Eksterne lenker
*